
Preporuke za cijepljenje protiv bolesti COVID-19
· jesen 2026. godine

Trenutačna epidemiološka situacija, kao i brojni dokazi o sigurnosti i djelotvornosti cjepiva, pokazuju da je redovito cijepljenje protiv COVID-a i dalje preporučljivo. To se posebno odnosi na ljude koji imaju veći rizik od razvoja teških oblika bolesti. Glavni cilj cijepljenja i dalje je sprječavanje teških oblika bolesti i smrtnih ishoda. Uz to, cijepljenje pruža i umjerenu zaštitu od razvoja dugotrajnog COVID-a (post-COVID sindroma). 
Zaštita nakon cijepljenja s vremenom slabi, zbog čega se osobama s povećanim rizikom od teškog oblika bolesti preporučuje periodično cijepljenje. 
Za veliku većinu osoba kojima je cijepljenje preporučljivo, a to su osobe s povećanim rizikom od razvoja teških oblika bolesti COVID-19 i osobe čiju osnovnu bolest može pogoršati infekcija, dovoljno je primijeniti tijekom jeseni samo jednu dozu cjepiva, neovisno o tome jesu li osobe ranije cijepljene te neovisno o tome znaju li da su preboljele COVID-19 ili ne.
Kod osoba koje su prethodno cijepljene ili preboljele COVID-19, novu dozu treba primijeniti najmanje šest mjeseci nakon posljednje doze cjepiva odnosno preboljenja.
Cijepljenje se posebno preporučuje osobama koje nisu cijepljene ili preboljele COVID-19 u posljednjih šest mjeseci, a koje pripadaju primarnim visokorizičnim skupinama koje su niže navedene:
a) osobe od 75 godina životne dobi i starije,
b) osobe starije od 60 godina koje imaju značajne komorbiditete (značajni komorbiditeti uključuju kroničnu kardiovaskularnu bolest, šećernu bolest, kroničnu respiratornu bolest, kroničnu bubrežnu bolest, kroničnu bolest jetre i neurološka stanja) ili izrazitu pretilost,
c) korisnici domova za starije osobe te institucija za njegu kroničnih bolesnika,
d) umjereno ili teško imunokompromitirane osobe od dobi od 6 mjeseci nadalje, uključujući osobe s aktivnim oblikom raka ili imunodeficijencijama (što također uključuje osobe koje žive s HIV-om s brojem CD4 T-stanica <350 stanica/μl, ili s dokazanom oportunističkom infekcijom, ili koje nisu na liječenju HIV-a, ili s mjerljivim virusnim opterećenjem), primatelje transplantiranih organa i osobe koje se liječe imunosupresivima (aktivno liječenje koje uzrokuje značajnu imunosupresiju, uključujući visoke doze kortikosteroida, alkilirajuće agense, antimetabolite, imunosupresivne lijekove povezane s transplantacijom, kemoterapiju za liječenje malignih bolesti, blokatore tumor-nekrotizirajućeg faktora (TNF) ili druge izrazito imunosupresivne lijekove, imunosupresivna kemoterapija ili radioterapija unutar posljednjih 6 mjeseci),
Također, od cijepljenja mogu imati koristi i slijedeće kategorije stanovništva:
1) osobe starije od 60 godina bez značajnih komorbiditeta ili bez izrazite pretilosti,
2) odrasle osobe (koje nisu uključene u kategoriju starijih odraslih osoba), adolescenti i djeca sa značajnim komorbiditetima ili izrazitom pretilošću,
3) trudnice (cijepljenje tijekom trudnoće ima za cilj zaštititi majku od teškog oblika bolesti COVID-19, spriječiti nepovoljne ishode trudnoće povezane s bolešću COVID-19 te zaštititi dojenče tijekom prvih mjeseci života prijenosom majčinih protutijela zbog čega je najbolje vrijeme za cijepljenje tijekom drugog trimestra),
4) zdravstveni radnici i drugi pružatelji skrbi koji imaju izravan kontakt s osobama s visokim rizikom od teškog oblika bolesti COVID-19, kao što je osoblje u javnim i privatnim ustanovama zdravstvene i socijalne skrbi te sustanari ili njegovatelji osoba koje su pod najvećim rizikom od teškog oblika bolesti COVID-19.
Većini osoba preporučuje se cijepljenje (ili docjepljivanje) jednom dozom, neovisno o tome jesu li ranije cijepljeni ili su preboljeli COVID-19 te neovisno o tome kojom su vrstom cjepiva ranije cijepljeni.
Ako je osoba ranije cijepljena ili preboljela COVID-19, jesenska doza cjepiva se preporučuje najmanje šest mjeseci nakon zadnje primljene doze cjepiva ili nakon preboljenja.
Iznimke od pravila da se primjenjuje samo jedna doza cjepiva su osobe koje zbog osnovne bolesti ili terapije koju primaju imaju stanje teške imunosupresije. Ovim osobama preporučuje se docjepljivanje svakih šest mjeseci dok traje stanje teške imunosupresije.
Za korisnike domova za starije osobe i institucija za njegu kroničnih bolesnika i za djelatnike tih ustanova, preporučljivo je organizirati cijepljenje u tim ustanovama.
Za zdravstvene djelatnike i kronične bolesnike na dugotrajnom liječenju u stacionarnim zdravstvenim ustanovama te za dijalizirane bolesnike, preporučuje se organizirati cijepljenje u pripadajućim zdravstvenim ustanovama.
Cjepivo protiv bolesti COVID-19 se može primiti istovremeno s cjepivom protiv gripe ili pneumokoka, a ako nisu primijenjena istovremeno nije potrebno osigurati neki određeni vremenski razmak između primjene ovih cjepiva. 
Cjepiva protiv bolesti COVID-19 za ovu sezonu temelje se na podvarijanti XFG.  Više o osobinama dostupnog cjepiva može se pročitati na stranicama Hrvatske agencije za lijekove i medicinske proizvode i Europske agencije za lijekove u Sažetku opisa svojstava lijeka: https://www.ema.europa.eu/hr/documents/product-information/comirnaty-epar-product-information_hr.pdf  
Više informacija o bolesti COVID-19 i cijepljenju dostupno je u dokumentu Svjetske zdravstvene organizacije na ovoj poveznici:  https://iris.who.int/server/api/core/bitstreams/abc7e160-6cd7-4762-a492-40293d4fa7b1/content 
